31 sarnaqäwi: Faraonar uñjiriw sarapxi
MOISESAX Egiptor kutt’xän ukhaxa Aarón jilaparuw milagronakat yatiyäna. Ukat kunapachatï uka milagronak Moisesampi Aaronampix israelitanakaru uñacht’ayapkäna ukhaxa, taqiniw Jehová Diosan khitataparjam katuqapxäna.
Ukatxa Moisesampi Aaronampix Faraón uñjiriw sarapxäna. Ukat akham sapxänwa: ‘Israelan Jehová Diosapax akham siwa: “Markaj khitma, wasaran kimsür nayar yupaychir sarapxañapataki” sasa’. Ukat Faraonax sänwa: ‘Janiw nayax Jehová Diosamar uñt’kti. Janiw Israel markarux khitkiristi’ sasa.
‘Israelitanakax Jehová Diosar yupaychañ laykuw irnaqäwinakap jaytañ munapxi’ sasaw Faraonax wal colerasïna. Ukatwa juk’ampi irnaqayäna. Ukat israelitanakaxa Moisesatakiw parlxapxäna, jupan juchapatwa akham t’aqhistanxa sasa, ukat Moisesax wal llakisïna. Ukampis Jehová Diosax jan llakisimti sänwa. ‘Nayaw Faraonan amparapat markaj irpsüxa’ sasa.
Moisesampi Aaronampixa Faraón ukarux wasitampiw sarapxäna. Ukatsti mä milagro lurapxäna. Aaronasti thujrupwa uraqir jaqnuqäna, uka thujrusti mä jach’a asiruruw tuküna. Faraonan yatirinakapasti thujrunakap jaqnuqapxarakïnwa, ukat uka thujrunakapax asirunakaruw tukurakïna. Ukampis ¿uñjtati? Aaronan asirupaw yatirinakan asirupar manq’thapiski. Uk uñjkasasa Faraonax janiw israelitanakar khitañxa munkänti.
Faraonan yatiñapataki tiempüxänwa. ¿Kunjamsa Jehová Diosax uk luräna? 10 jan walt’äwinak Egipto markar apayäna.
Jan walt’äwinak uñjxasaxa, Faraonax Moisesaruw jawsayäna, ‘aka jan walt’äw apaqxma, israelitanakarux khitxäwa’ sasa. Ukampis jan walt’äw apaqxän ukhaxa, janiw khitañ munxänti. 10 jan walt’äwinak pasxäna ukhakiw sarxapxam sänxa.
¿Uka 10 jan walt’äwinakat yattati? Jutïr yatichäwinwa kawkïrinakas uk uñjañäni.
Éxodo 4:27-31; 5:1-23; 6:1-13, 26-30; 7:1-13.
Jiskt’äwinaka
- Moisesampi Aaronampix milagronak lurapkäna ukhaxa, ¿israelitanakax kamsapxänsa?
- ¿Moisesampi Aaronampixa kamsäpxänsa Faraonaruxa, ukat uk satax Faraonax kamsakïnsa?
- Kunjamtï dibujon uñjaskixa, ¿Aaronax thujrup jaqnuqän ukhaxa kamachänsa?
- ¿Faraonan yatiñapatakix Jehová Diosax kamachänsa, ukat Faraonax kamachakïnsa?
- ¿Tunkïr jan walt’äwxaruxa kunas kamachäna?
Yaqha jiskt’äwinakampi
- Liyt’añamawa Éxodo 4:27-31 ukat 5:1-23.
¿“Janiw nayax Jehová Diosarux uñt’kti” sasinxa, Faraonax kamsañsa munäna? (Éxo. 5:2; 1 Sam. 2:12; Rom. 1:21.)
- Liyt’añamawa Éxodo 6:1-13, 26-30.
¿Abrahamarusa, Isaacarusa, Jacoburusa kuna tuqitsa Jehová Diosax jan uñt’ayaskänxa? (Éxo. 3:13, 14; 6:3; Gén. 12:8.)
Moisesax Egiptor sarañatakix janis wakichatäkchïnxa Jehová Diosax khitänwa, ¿uka tuqit yatisaxa kunjamas jiwasanakax jikxatastanxa? (Éxo. 6:12, 30; Luc. 21:13-15.)
- Liyt’añamawa Éxodo 7:1-13.
Moisesampi Aaronampix Diosan arunakapxa jan axsart’asaw Faraonar sapxäna, ¿ jichha tiempo Diosar yupaychirinakax kunsa ukat yatiqasipxaspa? (Éxo. 7:2, 3, 6; Hech. 4:29-31.)
Jehová Diosax Egiptonkir taqi diosanakxaru wali ch’amanïtapxa, ¿kunjamsa uñacht’ayäna? (Éxo. 7:12; 1 Cró. 29:12.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn